Parate boer spring aanval vry; een vasFoto: Pexels ŉ Parate boer van Heidelberg in die Wes-Kaap het dié naweek ŉ aanval op sy plaas vrygespring toe hy wakker geskrik het terwyl twee verdagtes besig was om toegang tot sy huis te verkry. Kapt. Malcolm Pojie, woordvoerder van die polisie, sê die voorval het Sondagaand omstreeks 22:45 op die plaas Melkboom in die Heidelberg-omgewing plaasgevind. Pojie sê ŉ voorlopige ondersoek het vasgestel dat minstens twee verdagtes gedwonge toegang tot die huis probeer verkry het kort nadat die boer en sy gesin ná ŉ wegbreek teruggekeer het plaas toe. “Die verdagtes het eers deur middel van die deur by die solder toegang tot die perseel verkry, maar kon daarna nie toegang tot die hoofhuis verkry nie,” sê hy. “Die verdagtes het daarna ŉ venster aan die kant van die huis gebreek, maar is ingewag deur die boer wat intussentyd wakker geword het. Hulle het onmiddellik te voet gevlug en niks gesteel nie en niemand is in die voorval beseer nie.” Die polisie het onmiddellik gereageer en een van die verdagtes in ŉ veld naby aan die huis vasgetrek. Die verdagte is geïdentifiseer as ŉ hawelose man in sy 30’s wat bekend is aan talle Heidelberg-inwoners. Pojie sê die man sal later vandag in die landdroshof in Heidelberg verskyn. Die tweede verdagte is steeds op vrye voet. Pojie sê die polisie ondersoek ŉ saak van huisroof. Hy sê die polisie beskou die voorval nié as ŉ plaasaanval nie.